TRUE ร่วง 3% โบรกหั่นเป้าเหลือ 9 บาท ชี้งบปี 66 ยังขาดทุน 650 ล้าน
TRUE ลบ 3% เซ่นโบรกลดประมาณกำไรปี 66-67 ลง พ่วงหั่นเป้าเหลือ 9 บาท หลังกำไร Q1 ออกมาแย่กว่าคาด และใช้เวลานานกว่าจะรับรู้อานิสงส์จากการประหยัดต้นทุน พร้อมมองงบปีนี้ขาดทุน 650 ล้านบาท จากเดิมคาดมีกำไร 6.7 พันล้านบาท
TRUE ลบ 3% เซ่นโบรกลดประมาณกำไรปี 66-67 ลง พ่วงหั่นเป้าเหลือ 9 บาท หลังกำไร Q1 ออกมาแย่กว่าคาด และใช้เวลานานกว่าจะรับรู้อานิสงส์จากการประหยัดต้นทุน พร้อมมองงบปีนี้ขาดทุน 650 ล้านบาท จากเดิมคาดมีกำไร 6.7 พันล้านบาท
17 พ.ค. 2566

ผู้สื่อข่าวรายงานว่า วันนี้ (17 พ.ค.66) ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10:53 น. อยู่ที่ระดับ 7 บาท ลบ 0.20 บาท หรือ 2.78% สูงสุดที่ระดับ 7.25 บาท ต่ำสุดที่ระดับ 6.95 บาท ด้วยมูลค่าการซื้อขาย 284.88 ล้านบาท

ด้าน บล.กรุงศรี ระบุในบทวิเคราะห์ ปรับลดประมาณการปี 66-67 ลง เนื่องจากผลประกอบการงวดไตรมาส 1/66 ออกมาแย่กว่าประมาณการของฝ่ายวิจัยอย่างมาก และบริษัทต้องใช้เวลานานกว่าที่คาดไว้ก่อนหน้านี้ กว่าจะรับรู้อานิสงส์จากการประหยัดต้นทุน ดังนั้นจึงปรับลดประมาณการปีนี้เป็นขาดทุน 650 ล้านบาท จากเดิมที่คาดว่าจะมีกำไร 6.7 พันล้านบาท
นอกจากนี้ยังปรับลดประมาณการกำไรปี 67 ลงอีก 70% เหลือ 2.1 พันล้านบาท ซึ่งเมื่ออิงตามประมาณการใหม่ คาดว่าผลประกอบการของ TRUE จะพลิกฟื้นในปี 67 แทนที่จะเป็นปี 66
อย่างไรก็ตาม ยังคงแนะนำซื้อ TRUE แต่ปรับลดราคาเป้าหมายลงเหลือ 9 บาท จากเดิม 10 บาท เพื่อสะท้อนถึงการปรับลดประมาณการกำไรลง เพราะต้องใช้เวลานานขึ้นกว่าจะได้อานิสงส์จากการลดต้นทุน โดยฝ่ายวิจัยแนะนำซื้อเพราะภาวะการแข่งขันดีขึ้นทั้งในธุรกิจมือถือ และ FBB รวมถึงมูลค่าของซินเนอร์ยี่ซึ่งจะเกิดขึ้นหลังการควบรวม